বিয়ের ঠিক চার দিন আগে হঠাৎ জানতে পেরেছিলেন শোয়েব শেখ যে বিয়ের খরচের জন্য যে ৫০০ টাকা ও ১০০০ টাকার নোট তিনি জমিয়েছেন সেগুলি আর চলবে না। সেইদিন রাতে অর্থাৎ ৮ নভেম্বর আর কিছুই করার ছিল না আহমেদাবাদের অটোচালক শোয়েবের। তার পরের তিনদিনও কিছুতেই ব্যাঙ্ক থেকে নোটবদল করে উঠতে পারেননি তিনি। শেষ পর্যন্ত তাই গতকাল, তাঁর বিয়ের দিন সকালেই নোটবদলের লম্বা লাইনে দাঁড়াতে হল তাঁকে। 
পরনে সাদা পোশাক, তাতে হলুদের ছোপ, শোয়েবকে দেখে দীর্ঘ লাইনের অনেকেই মুখ টিপে হাসলেও কেউ তাঁর জন্য লাইন ছেড়ে দেননি। মোট চার ঘণ্টা রোদের মধ্যে লাইনে দাঁড়িয়ে থাকতে হয়েছে শোয়েবকে। না দাঁড়িয়ে উপায়ও ছিল না কারণ নোটবদল করে ফিরে সেই টাকা দিয়েই ডেকরেটর ও ক্যাটারারের পেমেন্ট মেটানোর কথা ছিল তাঁর। টাকা না পেলে তারা বিয়ের কোনও কাজে হাত দেবে না, তা স্পষ্ট জানিয়ে দিয়েছিল।  
আরও পড়ুন
ঝামেলা এড়িয়ে বাতিল নোট ব্যবহারের সুবর্ণ সুযোগ, জেনে নিন
গাড়িতে বিপুল পরিমাণ বাতিল টাকা নিয়ে পালাতে গিয়ে রাজ্যে ধৃত ১
বেলা ৩টের সময় নোটবদল করে ব্যাঙ্ক থেকে বেরতে সমর্থ হন শোয়েব। বাড়ি ফিরে পেমেন্ট করলে তার পরে, বিকেল ৪টের সময় শামিয়ানা খাটানো শুরু করে ডেকরেটর। শোয়েব যে ব্যাঙ্কের লাইনে দাঁড়িয়েছিলেন, জানা গিয়েছে, সেই ব্যাঙ্কটি শোয়েব টাকা তুলে বেরিয়ে আসার আধ ঘণ্টার মধ্যেই ঝাঁপ বন্ধ করে দেয়। অর্থাৎ শোয়েব যদি লাইনে আরও একটু পিছনে দাঁড়াতেন, তবে হয়তো গতকাল তাঁর বিয়েটাই হতো না!